A TANÁCS 1222/2008/EK RENDELETE
(2008. december 1.)
a 40/2008/EK rendeletnek az Indiai-óceáni Tonhalbizottság által elfogadott gazdálkodási intézkedések tekintetében történő módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre (1), és különösen annak 20. cikkére,
tekintettel a Bizottság javaslatára,
mivel:
(1)
A 40/2008/EK tanácsi rendelet (2) a 2008. évre meghatározza a bizonyos halállományokra és halállománycsoportokra vonatkozó, halfogási korlátozások hatálya alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeket és kapcsolódó feltételeket.
(2)
Az Indiai-óceáni Tonhalbizottság (IOTC) a 2006-os és 2007-es éves ülésén a trópusi tonhalra, kardhalra, valamint germonra halászó hajók halászati kapacitásának csökkentésére vonatkozó több gazdálkodási és ellenőrzési intézkedést fogadott el; ezeket az intézkedéseket a közösségi jogban a 40/2008/EK rendelet hajtotta végre.
(3)
Az Indiai-óceánon a nagy távolságra vándorló halfajok fenntartható halászatának biztosítása érdekében, valamint a régebbi halászati lehetőségeket és a 2006-os és 2007-es referenciaévben az IOTC területén az EK nagy távolságra vándorló halfajokat halászó flottájának az aktív jelenlétét figyelembe véve meg kell határozni a trópusi tonhalra halászó, 24 m teljes hosszúságú, vagy azt meghaladó, a kizárólagos gazdasági övezeten kívül működő közösségi hajók számát, valamint a kardhalra és germonra halászó közösségi hajók számát, a bruttó űrtartalomban meghatározott vonatkozó kapacitást, illetve azoknak az érintett tagállamonkénti elosztását.
(4)
A 40/2008/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 40/2008/EK rendelet módosításai
A 40/2008/EK rendelet 72. és 73. cikke helyébe a következő szöveg lép:
„72. cikk
A trópusi tonhalra halászó hajók halászati kapacitásának csökkentése
(1) Az IOTC-övezetben trópusi tonhalra halászó közösségi hajók maximális száma és azok bruttó űrtartalomban (BT) mért vonatkozó kapacitása a következő:
Tagállam
Hajók maximális száma
Kapacitás (BT)
Spanyolország
22
61 400
Franciaország
21
31 467
Olaszország
1
2 137
(2) Az (1) bekezdés ellenére a tagállamok megváltoztathatják a hajók halászeszköz-csoportonkénti számát, ha a Bizottságnak bizonyítani tudják, hogy hajóik számának halászeszköz-csoportonkénti növelése nem fokozza az érintett állományokra irányuló halászati erőkifejtést.
(3) A tagállamok gondoskodnak arról, hogy amennyiben flottájuk kapacitásbővítésére tesznek javaslatot, a flottába felveendő hajók szerepeljenek az IOTC hajólajstromában vagy egy másik regionális tonhalhalászati szervezet hajólajstromában. A jogellenes, nem bejelentett vagy szabályozatlan halászatot folytató hajók bármely regionális halászati irányítószervezet által összeállított listáján szereplő hajók nem vehetők fel a flottába.
(4) Az (1) bekezdésben említett közösségi hajók jogosultak az IOTC-övezetben kardhalra és germonra is halászni.
(5) Az IOTC-hez benyújtott fejlesztési tervek végrehajtásának figyelembevétele érdekében a halászati kapacitás csökkentésének az e cikkben említett mértéke növelhető, a fejlesztési tervekben meghatározott mértékben.
73. cikk
A kardhalra vagy germonra halászó hajók halászati kapacitásának csökkentése
(1) Az IOTC területén kardhalra és germonra halászó közösségi hajók maximális száma és azok BT-ben kifejezett vonatkozó kapacitása a következő:
Tagállam
Hajók maximális száma
Kapacitás (BT)
Spanyolország
27
11 600
Franciaország
25
1 940
Portugália
26
10 100
Egyesült Királyság
4
1 400
(2) Az (1) bekezdés ellenére a tagállamok megváltoztathatják hajóik halászeszköz-csoportonkénti számát, ha a Bizottságnak bizonyítani tudják, hogy hajóik számának halászeszköz-csoportonkénti növelése nem fokozza az érintett állományokra irányuló halászati erőkifejtést.
(3) A tagállamok gondoskodnak arról, hogy amennyiben flottájuk kapacitásbővítésére tesznek javaslatot, a flottába felveendő hajók szerepeljenek az IOTC hajólajstromában vagy egy másik regionális tonhalhalászati szervezet hajólajstromában. A jogellenes, nem bejelentett vagy szabályozatlan halászatot folytató hajók bármely regionális halászati irányítószervezet által összeállított listáján szereplő hajók nem vehetők fel a flottába.
(4) Az (1) bekezdésben említett közösségi hajók jogosultak az IOTC-övezetben trópusi tonhalra is halászni.
(5) Az IOTC-hez benyújtott fejlesztési tervek végrehajtásának figyelembevétele érdekében a halászati kapacitás csökkentésének az e cikkben említett mértéke növelhető, a fejlesztési tervekben meghatározott mértékben.”
2. cikk
Hatálybalépés
Ez a rendelet az Európai Unió Hivatalos Lapjában való kihirdetésének napját követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. december 1-jén.